Document ID: /roh_data/filtered/fineweb-2-filterrobots_roh.jsonl.gz/57460

Klimawandel Graubünden
Midada dal clima
Cambiamento climatico
Il «Plan d'acziun Green Deal per il Grischun» mussa la via a la neutralitad climatica ed a la protecziun cunter las ristgas d'ina midada dal clima. Dapi il december 2021 vegnan realisadas las emprimas mesiras.
Il «Plan d'acziun Green Deal per il Grischun» (AGD) è in program d'impuls per promover la protecziun dal clima e l'adattaziun al clima en il chantun Grischun. Il AGD ch'è vegnì lantschà l'onn 2019 dal Cussegl grond ed elavurà da l'administraziun, s'orientescha a la finamira da cuntanscher la neutralitad climatica fin l'onn 2050. Il AGD ha ultra da quai l'intent da proteger meglier la populaziun, l'economia e la natira cunter las consequenzas negativas da la midada dal clima e permetta – là, nua che quai è raschunaivel e realisabel – da las adattar a la midada dal clima.
La chaschun per il AGD è stada l'incumbensa Wilhelm «Green Deal per il Grischun: nizzegiar la protecziun dal clima sco schanza». En la sessiun da zercladur 2019 ha il Cussegl grond acceptà l'incumbensa ed incumbensà la Regenza da preschentar in plan d'acziun. Quest plan d'acziun duai garantir che las emissiuns da gas cun effect da serra (GES) vegnian diminuidas svelt e che l'adattaziun a la midada dal clima possia cumenzar efficaziamain.
Cun il program d'impuls «Green Deal per il Grischun» duai il chantun Grischun pudair preschentar ina bilantscha climatica neutrala fin il 2050. Funtauna: Analisa da la situaziun AGD
L'administraziun chantunala ha sviluppà tut en tut 27 mesiras per cuntanscher las finamiras dal AGD. Las mesiras cumenzan per regla là, nua ch'i vegnan consumads ils purtaders d'energia nuschaivels al clima sco ieli da stgaudar, benzin u diesel, pia en edifizis, en il traffic, en il turissem, en il consum u en l'industria. Er la svapur da metan en l'agricultura duai diminuir. In pèr mesiras gidan l'economia e la populaziun a vegnir a frida meglier cun la midada dal clima, per exempel en l'agricultura ed en l'economia forestala ubain en connex cun ils privels da la natira. Ina terza gruppa da mesiras promova la producziun d'energias regenerablas per ch'ils purtaders d'energia fossila malvesids possian vegnir remplazzads uschè svelt sco pussaivel.
Las mesiras planisadas rinforzan essenzialmain las stentas currentas per la protecziun dal clima e per l'adattaziun al clima sin plaun naziunal e chantunal. En il sectur dals edifizis sa basan las mesiras per exempel sin la Lescha d'energia e sin il Program d'edifizis, permettan però tariffas pli autas da las contribuziuns da promoziun. Per midar a stgaudaments cun energias regenerablas u per la sanaziun energetica d'edifizis vegnan pajadas contribuziuns ch'èn 50 fin 100 % pli autas. Quai duai accelerar il remplazzament da stgaudaments e l'isolaziun d'edifizis, diminuir marcantamain il consum d'ieli da stgaudar e da gas e pia evitar gas cun effect da serra.
Las mesiras dal AGD cumenzan en ils pli differents secturs dal mintgadi e da l'economia. Tenor il rapport dal AGD duain questas mesiras evitar tut en tut 6,7 milliuns tonnas gas cun effect da serra fin l'onn 2050 e – grazia a l'adattaziun – donns en la dimensiun da stgars 400 milliuns francs. Fin l'onn 2050 custan las mesiras dal AGD en media var 59 milliuns francs per onn. Ina part considerabla da questas investiziuns va a favur da l'industria da construcziun, dal traffic, dal commerzi e da
l'industria elavuranta en la regiun.
Cumbain ch'il AGD po reducir marcantamain las emissiuns da gas cun effect da serra grazia al fasch da las mesiras proponidas, mancan ulteriurs 3 fin 5 milliuns tonnas per cuntanscher la finamira netto nulla suenter l'onn 2050. L'administraziun vegn a controllar periodicamain ed a rapportar al parlament, quant bain che las mesiras proponidas en il senn dal AGD fan effect la finala e tge consequenzas ch'ellas han per l'occupaziun da lavur e per la valurisaziun en il chantun.
En la sessiun d'october 2021 ha il Cussegl grond approvà l'emprima etappa dal AGD, che duai durar fin l'onn 2024. Uschia cumenza la realisaziun da las emprimas indesch mesiras. Las 16 ulteriuras mesiras sa chattan ussa en l'elavuraziun da detagl; per l'ina vegnan las mesiras precisadas tecnicamain, per l'autra vegnan stgaffidas las basas giuridicas e vegn pussibilitada la finanziaziun. La finala vali d'integrar ulteriuras parts participadas en la realisaziun da las finamiras dal AGD, per exempel la populaziun, las vischnancas e l'economia. Il Cussegl grond vegn a decider il pli baud la fin da l'onn 2023 davart l'etappa II dal AGD.